ועדת הפנים ואיכות הסביבה, כנסת 15, פרוטוקול מספר 243, 2001-03-28 09:30

דוד אזולאי: צר לי על הכותרת כי לא זו הכותרת שהייתי רוצה לראות, אבל היות שכך זה ירד אלינו מהמליאה, אנחנו נשתמש בכותרת זו.

דוד אזולאי: בכל אופן, חבר הכנסת עבד אלמאלכ דהאמשה ביקש אותי להעלות את הנושא בוועדת הפנים אבל בתיאום אתו החלטנו שקודם כל נעלה את העניין במליאה ולאחר מכן זה ירד לוועדה על-מנת שהחלטות הוועדה יחייבו את כל הנוגעים בדבר.

דוד אזולאי: אני רוצה לברך את חבר הכנסת דהאמשה על היוזמה.

דוד אזולאי: מצד אחד אנחנו רואים את המצב הקשה בעכו למרות שאני חושב שיש בעיר נקודות אור שנמצאות אלא שצריכות להתגלות.

דוד אזולאי: אמנם מצד המשטרה יש נתונים שיוצגו בפנינו אבל בסך הכל אנחנו רואים שיש נתונים על ירידה בפשיעה בעבירות רכוש ב1.4- אחוז וירידה של 0.7 אחוז בעבירות סמים מסוכנים, בשימוש בסמים שלא לצריכה יש עלייה של 11.7 אחוזים.

דוד אזולאי: יכול להיות שאנחנו הולכים ברחוב ושומעים על איזשהו אירוע או על רצח שהמשטרה לא הצליחה לפענח, אנחנו מקבלים את הרושם הקשה לפיו יש פשע בעכו.

דוד אזולאי: אדוני מפקד משטרת עכו, אני יכול לומר לך שאני התבקשתי להתערב במקרה אחד של אלימות כנגד אנשי ציבור וזה היה במקרה של חבר מועצת העיר מר אהרן לחיאני שאתה יודע טוב מאוד שרכבו נפגע שלוש פעמים והיה מקרה נוסף של ממלא מקום ראש העיר, מר נוימן, שגם רכבו שלו נפגע.

דוד אזולאי: הדברים האלה מאוד מאוד מטרידים אותי כי אם אנשי ציבור בשל התבטאויותיהם נתונים לאיומים וללחצים, זה צריך להדליק נורה אדומה וזה אומר שאנשי הציבור לא יכולים למלא את תפקידם בגלל איומים עליהם או חשש לחייהם.

דוד אזולאי: אינני מזלזל חס וחלילה בעבודת המשטרה, אבל אני חושב שהדברים הללו צריכים לקבל עדיפות אצלכם מפני שאנשי ציבור צריכים למלא את תפקידם ללא מורא וללא איומים ולחצים.

דוד אזולאי: כשיש איומים ולחצים, תסכים אתי שאותם אנשי שציבור בסופו של דבר הם בני אדם וגם להם יש חששות כמה שהם אמיצים וחזקים כי גם להם יש משפחה והמצב הזה משליך על ביתם, על עבודתם הציבורית וכולי.

דוד אזולאי: לכן טוב תעשה המשטרה אם הנושאים הללו יקבלו קדימות ויקבלו את הטיפול הטוב ביותר.

דוד אזולאי: בזמנו אחת הבעיות שהייתה למשטרת ישראל בעכו הייתה הגישה לתוך עכו העתיקה.

דוד אזולאי: בהתערבות שלי ובסיוע המשטרה - פניתי אז למה שלמה בן-עמי שהיה השר לביטחון פנים, ואכן הוא עשה פעולה מבורכת - הועמד לרשות משטרת עכו טרקטורון אבל בתקופה מסוימת הטרקטורון משום מה לא עבד ורק לאחר התערבות החל לפעול בין כותלי העיר העתיקה.

דוד אזולאי: מדיווחים שקיבלנו – ויושב אתנו כאן נציג האגודה למלחמה בסמים שבוודאי יציג את הדברים – בעכו ניתן להשיג מנת סם כשהיא יותר זולה מאשר במקומות אחרים.

דוד אזולאי: אני שואל את מפקד משטרת עכו האם זה בגלל הגישה החופשית לסם או בגלל שהעיר מוצפת ואפשר לבוא ולקנות שם במחיר זול.

דוד אזולאי: הייתי מבקש לדעת האם ליציאה מלבנון יש השלכות על עכו מבחינה זו שהסחר בסמים ירד או שיש ביקוש.

דוד אזולאי: מקריאת העיתונים הרושם המתקבל הוא שיש הוזלה במחירים, כפי שאמרו אנשי המקצוע, ואני מקווה שבהמשך הדיון יבוא לכאן אחד האנשים שמכיר את הנושא הזה מקרוב ונוכל לשמוע.

עבד-אלמאלכ דהאמשה: הייתי רוצה להיות שותף לדעת היושב-ראש שהכותרת של נושא הדיון היא מאוד קשה ואכן גם אני לא הייתי רוצה לקרוא ולכתוב אותה, אבל המציאות קשה והכותרת באה להמחיש את המציאות הזו, ומדרבנת אותנו ונותנת לנו אתגר לבוא ולראות מה בדיוק קורה שם.

עבד-אלמאלכ דהאמשה: אם אין פשע משתולל, הלוואי שנתבדה.

עבד-אלמאלכ דהאמשה: אם אין שם פשע חמור, הלוואי שנתבדה.

עבד-אלמאלכ דהאמשה: אם המציאות היא כל כך קשה, נתקומם על הכותרת הקשה אבל מציאות קשה חייבת כותרת קשה כי אולי זה יעורר את כולנו, את האחראים ובעלי הסמכויות בעיר.

עבד-אלמאלכ דהאמשה: אני מציע שנפנה את הזמן כדי שאנשי המשטרה יוכלו להתייחס לנושא ולומר לנו איך הם מטפלים.

עבד-אלמאלכ דהאמשה: אני רוצה לומר שבינואר נחטף אדם בשם חאלד אג'ימי ואני הגשתי שאילתא לשר המשטרה אבל עד היום לא קיבלנו שום תשובה עניינית ומניחה את הדעת.

עבד-אלמאלכ דהאמשה: אף אחד לא יודע היכן הוא ואני חושב שלא אגזים אם אומר שמתפקידה של המשטרה לפענח את החקירה הזאת ולומר לנו פעם אחת ולתמיד מה קרה, האם הוא נרצח, האם הוא קיים, איפה הוא.

עבד-אלמאלכ דהאמשה: לאיש יש משפחה ואנשים וכולנו רוצים לדעת מה קורה אתו.

עבד-אלמאלכ דהאמשה: לפני כשנה וחצי התחילה שרשרת רציחות בעכו.

עבד-אלמאלכ דהאמשה: אז נרצח מחמוד שמוך בן 22 בעת סכסוך בין אנשים על רקע פלילי כשהוא לא היה מעורב ישירות.

עבד-אלמאלכ דהאמשה: כנראה שהגענו לזמן בו אסור להפריד בין נצים ומסוכסכים למרות שזו עבורנו חובה ראשונה ולא רק מצווה.

עבד-אלמאלכ דהאמשה: אם אני יכול למנוע ריב או סכסוך ואני לא עושה כך, אני ארגיש אשם גם בעיני אלוהים.

עבד-אלמאלכ דהאמשה: האיש הזה נכנס להפריד בין נצים והוא נרצח.

עבד-אלמאלכ דהאמשה: לפני כשנה נרצח בעכו סמו וייצמן שגם הוא תושב ויצמן ואומרים שהרקע היה סכסוך בנושא סמים.

עבד-אלמאלכ דהאמשה: כך גם אמרה המשטרה.

עבד-אלמאלכ דהאמשה: לפני כחצי שנה נחטף ונרצח נדי מנטקלי, בן 23, גם הוא מעכו.

עבד-אלמאלכ דהאמשה: גופתו הושחתה באכזריות ונמצאה באחת החורשות במרכז הארץ.

עבד-אלמאלכ דהאמשה: ימים אחדים לאחר מכן נמצאה גופתו השרופה של איסמעיל זקור מעכו.

עבד-אלמאלכ דהאמשה: לפני כחודשיים נמצאה גופתו של כאיד זקור בן 23 בחניה של מכללת הגליל המערבי בעכו.

עבד-אלמאלכ דהאמשה: לפני כחודש נמצא פצוע במצב בינוני יוסף חליילה בן 23 מעכו וב8- בחודש נמצאה גופתו כאשר כדור נורה בראשו.

עבד-אלמאלכ דהאמשה: הדברים האלה מופנים לכל האחראים.

עבד-אלמאלכ דהאמשה: לא יכול להיות שאלה הן העובדות, שזוהי השרשרת ולא נאמר שמשתולל בעכו פשע.

עבד-אלמאלכ דהאמשה: זה הפשע החמור ביותר שיכול להיות.

עבד-אלמאלכ דהאמשה: לגבי סמים אני רוצה לומר שמן המפורסמות היום הוא שהמקום הזול ביותר לרכישת סמים היא עכו.

עבד-אלמאלכ דהאמשה: אפשר לרכוש סמים לאור היום.

עבד-אלמאלכ דהאמשה: אני הסתובבתי ברחובות עכו וראיתי אנשים ושוחחתי אתם.

עבד-אלמאלכ דהאמשה: המקרים האלה מקוממים.

עבד-אלמאלכ דהאמשה: אני רוצה לתת דוגמה.

עבד-אלמאלכ דהאמשה: פעם לוד הובילה במצב הזה ואנחנו דנו גם בה.

עבד-אלמאלכ דהאמשה: לוד כבר לא מובילה, אבל היא הובילה לפני שנתיים ושלוש ואנחנו ביקרנו בה, גם ועדת הפנים, גם חברי כנסת, גם הוועדה למאבק בנגע הסמים, ומשטרת לוד הראתה לנו את המקומות שם מתבצע סחר בסמים.

עבד-אלמאלכ דהאמשה: אני שומע שלוד חדלה להיות מקום נוח לרכישת סמים, היא ודאי לא מובילה, הסמים שם לא זולים והפשע שם צומצם.

עבד-אלמאלכ דהאמשה: אני מסכים שהפשע שם לא הסתיים, אבל לוד איננה כפי שהייתה.

עבד-אלמאלכ דהאמשה: לכן אני רוצה לומר שלא לכבוד לנו כאנשי עכו שהיא תוביל דווקא בפשע, ברכישת סמים ובאפשרות בלתי מוגבלת וכל כך קלה לעשות שם גם פשעים וגם לרכוש סמים.

רוני עטיה: אני רוצה להראות כאן שני נתונים.

רוני עטיה: כאן אנחנו רואים עבירות רכוש שזה אומר התפרצויות לדירה, לעסקים, גניבות וגניבות רכב שזה מה שמעניין את הציבור.

רוני עטיה: אנחנו רואים שבשנת 1999 לעומת שנת 2000 יש ירידה של 24 אחוזים בעבירות הרכוש.

רוני עטיה: אני לא יכול לראות דוגמה נוספת כזו בתחנה אחרת בארץ ואפשר להיכנס לאתר האינטרנט של המשטרה בארץ כדי לראות אם יש עוד תחנה אחת שהורידה בשנה את מספר עבירות הרכוש שלה ב24- אחוזים.

רוני עטיה: כאן אתם רואים את המספר 64 אחוז שזה אחוז גילויים.

רוני עטיה: 64 אחוז גילויים בעכו כשהממוצע הארצי עומד על בין עשרים לשלושים אחוז וגם את הדברים שאני אומר כאן ניתן לבדוק.

רוני עטיה: הממוצע הארצי עומד בין עשרים לשלושים אחוז.

רוני עטיה: אם יש אחוז גילוי של 64 אחוז, זה מראה נחישות בעבודת המשטרה כך שיש יותר ויותר עבריינים שמועמדים לדין ואנחנו רואים אותם אחרי סורג ובריח.

רוני עטיה: אם אני מסתכל על הנתונים המצטברים, שנת 2000 לעומת 1999, אנחנו רואים סך הכל ירידה של כמעט 12 אחוזים בעבירות הרכוש.

רוני עטיה: תראו את אחוז הגילויים עליו דיברת קודם.

רוני עטיה: זה שנת 2000 וזה שנת 1999.

רוני עטיה: אנחנו ב64- אחוז גילוי ואני שוב מזכיר שתשימו לב לממוצע הארצי של אחוז הגילויים.

רוני עטיה: התפרצות לעסק, ירידה של עשרים אחוז בשנת 2000.

רוני עטיה: התפרצות לדירות, ירידה של 25 אחוזים בשנת 2000.

רוני עטיה: גניבות רכבים, ירידה של 23 אחוזים.

רוני עטיה: תראו מה קורה בנושא של גניבות מתוך רכבים, שזו הייתה בעיה קשה בעכו העתיקה אבל לקחנו את זה כיעד, עבדנו על יעדים ומדדים, שזה שינוי ארגוני שעשינו.

רוני עטיה: הירידה של גניבות מרכב מהווה 41 אחוזים.

רוני עטיה: אנחנו מיפינו את כל המקומות שהיו נגועים בגניבות מרכב והחלטנו שבשנת 2000 אנחנו יורדים במקומות הנגועים האלה בעשרים אחוזים.

רוני עטיה: הוצאנו אנשים שישבו, שמרו על הרכבים ותפסו את הגונבים.

רוני עטיה: אלה דברים שצריך לכמת ולבדוק בסוף השנה וזה הביא את הירידות הגדולות האלה.

רוני עטיה: בנושא שוד יש ירידה של 57 אחוזים בשנת 2000 לעומת 1999.

רוני עטיה: אני לא מראה משהו מקרי שקרה בשנת 2000 מול 1999 אלא אני מראה לכם מגמה.

רוני עטיה: המגמה של גניבות מרכב, גניבות של רכבים, התפרצויות לדירה ולרכבים – תראו איפה היינו בשנת 1998 בכל העבירות האלה, תראו איפה היינו בשנת 1999 בכל העבירות האלה, וכאן אנחנו נמצאים בשנת 2000 בכל העבירות האלה.

רוני עטיה: זאת אומרת, אנחנו מגלים היום רק מגמה של ירידה שמתחילה ב1998-.

רוני עטיה: זה לא משהו מקרי של שנת 1999 מול 2000.

רוני עטיה: כאמור, בסך כל העבירות שמעניינות את הציבור יש ירידה של 28-27 אחוזים.

רוני עטיה: אלה נתוני הפשיעה הכלליים וזה אומר סך כל התיקים שנפתחים ולא רק בגין עבירות רכוש אלא גם תיקים בגין תקיפה וכולי.

רוני עטיה: כאן היינו בשנת 1999 וכאן אנחנו נמצאים בשנת 2000.

רוני עטיה: לגבי מקרי הרצח.

רוני עטיה: אני רוצה להתייחס לכמה מקרי רצח שהעלה חבר הכנסת דהאמשה.

רוני עטיה: אתה ציינת את רצח מחמוד שמוך בשנת 1998.

רוני עטיה: ברצח הזה יש הרשעה, נתפס הרוצח והוא שפוט.

רוני עטיה: , אחר-כך סעיף האשמה שלו ירד מרצח להריגה אבל הוא עדיין שפוט לחמש שנים.

רוני עטיה: זה רצח שפוענח.

רוני עטיה: אתה העלית את הנושא של חאלד אג'ימי.

רוני עטיה: נכון אדוני אומר, חאלד אג'ימי כרגע, בהגדרה המשטרתית הוא נעדר.

רוני עטיה: הסברה היא שחאלד אג'ימי נחטף ונרצח, התיק הזה מטופל על-ידי היחידות הטובות ביותר שיש במרחב הגליל, צוות חקירה מיוחד שהקים מפקד המרחב וצריך להבין שבמקרה רצח, כשבן-אדם מחליט לקום ולרצוח, הוא קם ורוצח.

רוני עטיה: הוא עושה את זה בינו לבין עצמו, אולי בשיתוף עוד אחד, וכדי לאסוף ראיות ולהביא אנשים לדין לפעמים לוקח זמן למקרים האלה.

רוני עטיה: אצלנו בעגה המשטרתית הוא עדיין בגדר נעדר.

רוני עטיה: כל המקרים האלה שאתה מעלה אותם, כולם אנשים שהם סוחרי סמים, אנשים שעסקו בסמים ומדרך הטבע בן-אדם שסוחר בסמים ומתלכלך בידיו, ידיו יכולות להיקטע בשלב כזה או אחד.

רוני עטיה: חאלד אג'ימי היה אחד מסוחרי הסמים.

רוני עטיה: נדי מנטקלי לא נרצח בעכו, לא נחטף בעכו וזה תיק שבכלל לא מטופל בעכו.

רוני עטיה: גם נדי מנטקלי וגם איסמעיל זקור, שניהם לא נחטפו בעכו והם לא תושבי עכו למרות שבעבר היו תושבי עכו.

רוני עטיה: גם נדי מנטקלי וגם איסמעיל זקור בעבר היו תושבי עכו, אחרי שהם יצאו מהכלא לא התגוררו בעכו, הם עסקו בסחר בסמים בקנה מידה ארצי.

רוני עטיה: עסקי הסמים שלהם היו עם משפחת אבו-סייף, עסקי הסמים שלהם היו ביפו, היו באום אל פאחם ועל הרקע הזה שניהם נרצחו.

רוני עטיה: התיקים בכלל לא מטופלים בעכו אלא באזור תל-אביב.

רוני עטיה: הם מטופלים במשטרת השרון ובעמקים כי הם לא התגוררו בעכו.

רוני עטיה: יש לנו שני מקרי רצח אליהם אני רוצה להתייחס.

רוני עטיה: כאיד זקור ויוסף חליילה.

רוני עטיה: כאיד זקור הוא לא עבריין, אין לו רישום פלילי במשטרה והוא נרצח.

רוני עטיה: מי שידע על הרצח שלו הוא יוסף חליילה שנרצח אחריו.

רוני עטיה: אני רוצה לומר שאני ישבתי עם יוסף חליילה, אני אישית ישבתי אתו, ואני ביקשתי ממנו שיבוא וידבר ויספר כל מה שהוא יודע על הרצח של כאיד זקור, והוא ידע הרבה על הרצח הזה.

רוני עטיה: יוסף חליילה נרצח על הרקע הזה שהוא ידע הרבה יותר מדיי על הרצח של כאיד זקור וחששו שהוא ידבר כי אני אומר לכם שיוסף חליילה היה יכול לשבת היום בינינו אם הוא היה מקבל את ההצעה שלנו, מוסר עדות ואומר מי רצח את כאיד זקור.

רוני עטיה: יוסף חליילה לא רצה לשתף פעולה, לא דיבר עם אף אחד ועל הרקע הזה הוא נרצח.

רוני עטיה: כפי שאמרתי, שני המקרים האחרונים כרגע מטופלים על-ידי צוות חקירה מיוחד שהוקם על-ידי מפקד המרחב ולא מטופלים בתחנת עכו אלא ביחידות שיכולות לתת מענה טוב יותר מהתחנה בגלל הטיפול השוטף של התחנה באירועים השונים.

רוני עטיה: יוסף חליילה וכאיד זקור, אלה שני המקרים האחרונים של רצח שהיו בשנת 2001.

רוני עטיה: בסך הכל המקרים שכרגע אנחנו מצביעים עליהם, נכון, יש שני מקרי רצח שמטופלים בשנת 2001 אבל כל היתר הם מקרה רצח משנת 1998 שיש בו אשמים, שני מקרים אחרים שלא שייכים לעכו, לא טופלו בעכו, לא נרצחו בעכו ולא היו תושבי עכו בחודשים האחרונים.

רוני עטיה: אני מצהיר ואומר את הדברים האלה בצורה שלא משתמעת לשתי פנים.

רוני עטיה: דוגמאות כאלה לגילויים, לנחישות של משטרה, קשה לי להאמין שנמצא בתחנות אחרות.

רוני עטיה: אין אחוז גילוי כזה כמו שאני מצביע עליו.

רוני עטיה: היו 11 מקרי אונס, מתוכם שבעה גלויים.

רוני עטיה: היו שני מקרי רצח, מתוכם רצח אחד גלוי.

רוני עטיה: אתה הזכרת גם את סמו ויצמן.

רוני עטיה: הרצח הזה הוא רצח גלוי, הוא מופיע כגלוי בגלל מות הנאשם ומי שרצחו את סמו ויצמן היו שני האנשים שנרצחו באזור השרון והמרכז, אדון נדי מנטקלי ואיסמעיל זקור.

רוני עטיה: יש תיקים שאנחנו לא מעמידים לדין, תיקים שנסגרים, וכאן אנחנו רואים ירידה של 24 אחוז.

רוני עטיה: הביטוי לירידה אומר שפתחנו יותר תיקים פליליים לעבריינים, פחות סגרנו תיקים וזה בא על-חשבון זה שרצינו לראות את הנוסחה הזו שמי שלא עושה פשע, נמצא אחרי סורג ובריח.

רוני עטיה: לגבי הליך התביעה, זה בעצם התרגום של כל העבודה שנעשית בתחנה.

רוני עטיה: תראו שמדובר כאן ב22- אחוז וזה לא שנת 1999 מול 2000 אלא משנת 1998.

רוני עטיה: זאת אומרת שאנחנו את העבודה שלנו עשינו גם כאן במאסרים בפועל וגם פה בתום הליכים.

רוני עטיה: לגבי תיקי סמים.

רוני עטיה: כאן אתם רואים איפה נמצאת תחנת עכו לעומת תחנת לוד בנושא הסמים ואיפה נמצאת תחנת מרחב חוף.

רוני עטיה: בשנת 2000 אנחנו פתחנו 931 תיקי סמים.

רוני עטיה: היחידים שעברה אותנו זו תחנת לוד שעדיין מובילה ועדיין מרחב חוף – שזו לא רק תחנה אלא כל התחנות של מרחב חוף – מובילה גם היא.

רוני עטיה: אני יכול לבוא לכאן בשנה הבאה שוב ולהראות אפס תיקים, אז זה יגיד שאין סמים בעכו?

רוני עטיה: תיקי סמים אלה עבירות חשיפה.

רוני עטיה: בתיקי סמים אין מתלוננים, זה לא כמו שפרצו לך הביתה או שפרצו לך לרכב ואתה בא ומתלונן במשטרה.

רוני עטיה: בתיקי סמים אין מתלוננים.

רוני עטיה: בתיקי סמים, אם המשטרה עובדת, היא תופסת.

רוני עטיה: אם המשטרה לא עובדת, היא לא תופסת.

רוני עטיה: אלה הן התחנות שמובילות בארץ בנושא סמים ותראו שתחנת עכו תופסת הרי הרבה סמים והיא במקום השני בארץ אחרי תחנת לוד.

רוני עטיה: זאת אומרת שאת החלק שלנו של התחנה בתחום השימוש בסמים, אחזקות סמים, סחר בסמים, אנחנו עושים ומפעילים עם הכוח הזה שעומד לרשות תחנת עכו.

רוני עטיה: אם הצלחנו למרות כל הדברים האלה להגיע לכל כך הרבה פתיחת תיקי סמים, אי-אפשר לבוא ולומר שהתחנה לא עושה.

רוני עטיה: צריך לשאול מה עושות הרשויות האחרות כדי שהתחנה הזאת לא תפעל, מה עושים גורמי הרווחה, מה עושים גורמי הסעד, מה עושים גורמי ההסברה ואני אגיע עוד לנושא ההסברה שאנחנו עושים.

רוני עטיה: זאת אומרת, זו הפכה להיות תופעה שהמשטרה את החלק שלה עושה.

רוני עטיה: אם הייתי בא ומציג כאן אפס נתונים, הייתי אומר שאני עוצם את עיניי ונותן לעסק להתנהל, אבל אני מראה מה אנחנו כן עושים.

רוני עטיה: לא מזמן הייתה כתבה בנושא של שימוש בסמים ונאמר שלא מעבירים תיקים לבית-המשפט.

רוני עטיה: אני רוצה לומר שאנחנו מעבירים לבית-המשפט גם נושאים של שימוש בסמים.

רוני עטיה: לגבי החקיקה בתחום הסמים.

רוני עטיה: היום אתה תופס מישהו שהשתמש, אתה מביא אותו לתחנה, אתה חוקר אותו ואתה שולח אותו הביתה כי אין סמכות מעצר על מישהו שמשתמש בסמים.

רוני עטיה: לא אני החלטתי על זה.

רוני עטיה: אכן יש תופעה בעכו העתיקה והיא קשה.

רוני עטיה: מה שקורה הוא שאחרי שעצרנו את בעל התחנה ואז אשתו ניהלה את התחנה, הכנסנו גם את האישה לכלא, את התחנה הזו פותח הבן שלהם.

רוני עטיה: אפשר לבוא ולומר למשטרה שהיא לא עושה את עבודתה אחרי כל מה שאנחנו רואים כאן בנתונים?

רוני עטיה: תנו לנו עוד כוח אדם, אז נתפוס עוד.

רוני עטיה: יש תיקים שבעתיד אולי יגיעו לבית-משפט.

רוני עטיה: גם אם תפסת סוחר, אתה מביא את הסוחר הזה לבית-משפט אחרי חודשיים ובית-המשפט משחרר את הסוחר.

רוני עטיה: אני לא רוצה להעביר כאן ביקורת, לא אני האיש שמחוקק את החוקים אלא יש אנשים אחרים שאמונים על זה, אבל לפעמים אתה מרגיש כבול בידיך כשאתה יוצא לעבודה.

רוני עטיה: גם כאן צריכה להישאל השאלה איזה עוד כלים נותנים לנו כדי להילחם.

רוני עטיה: בשנת 2000 פעלו בתוך עכו העתיקה שני סוכנים סמויים.

רוני עטיה: שני הסוכנים הללו הביאו אלינו 37 סוחרים כאשר 26 נשפטו כבר.

רוני עטיה: נפתחו 58 תיקי סחר, שלושה תיקי אחזקה, הוגשו 29 כתבי אישום.

רוני עטיה: זאת אומרת, אנחנו עושים פעילות גלויה ואנחנו עושים פעילות סמויה.

רוני עטיה: אנחנו לא נחים לרגע ואני אף פעם לא אבכה על זה שאין לי עוד כוח אדם למרות שברור שאם יהיה לי עוד כוח אדם, אני אעשה יותר.

רוני עטיה: אני צריך להציג נתונים של עשייה עם מה שיש לי, ואת זה הצגנו לכם.

איוב קרא: מאז אני זוכר את עצמו מסתובב באזור הזה כחייל בשירות חובה וגם בהמשך, אני רוצה לומר לכם שלדעתי עכו תמיד לא טופלה נכון על-ידי כל ראשי הממסד.

איוב קרא: כשאני מסתכל בסביבה על ערים אחרות, אני רואה שיש טיפול נקודתי ונותנים גושפנקה הרבה יותר רצינית מצד הממשלה לפיתוח האזור בכלל ואין שום סיבה בעולם לא להביא את עכו למצב שתהיה כמו מעלות או כרמיאל או כמו נהריה.

איוב קרא: לדעתי אם לא עושים כך, זה פשע בפני עצמו.

איוב קרא: הסטיגמה שנתנו לעכו לאורך השנים לדעתי פגעה בסיכוי של העיר הזו להתפתח ולעקור מהשורש תופעות שתושבי המקום הולכים אתן שנים רבות ואפילו יש רבים שהולכים שפופים או עוזבים את העיר בגלל הסוגייה הזו.

איוב קרא: אני אומר לראש העיר שזאת לא חכמה להיבחר לראש עיר אלא החכמה היא להוביל את כל המערכה למצב שהעיר תעמוד על הרגליים גם באילוצים הקיימים, ואנחנו יודעים שיש אילוצים רבים שאתה מתמודד אתם וזה לא קל להתמודד בעיר כזו.

איוב קרא: דיברו על לוד – גם שם הייתי שותף, אולי הגורם המרכזי באופוזיציה שהוביל את כל המהלכים למען לוד – ושם ירד הפשע בצורה ניכרת כשאחת הסיבות לכך הייתה שכל קברניטי העיר, כל מי שקשור לעיר לוד ישב על בן-עמי שהיה השר לביטחון פנים ואילץ אותו לפעול שם.

איוב קרא: אני חושב שהנתונים ששמענו עליהם הם מצוינים, אבל אנחנו צריכים לדעת שכמה שתעבוד הממשלה, יש עוד הרבה מה לעשות בנושא החינוך ובנושא הטיפול הנקודתי בנושאים השונים שקשורים בפשיעה.

איוב קרא: אתה יכול לתפוס כמה פושעים שאתה רוצה, לפתוח תיקים כמה שאתה רוצה אבל אני זוכר שבשיכון צפון לפני עשרים או שלושים שנה כשהסתובבתי שם, סוחרי הסמים חגגו באופן חופשי.

איוב קרא: לאורך כל השנים היה בעכו פשע יותר מאשר בכל מקום אחר.

איוב קרא: לדעתי אנחנו כולנו צריכים להתגייס יחד עם המשטרה, ואנחנו מוכנים לגייס את מפקד המחוז לטובת העניין, את המפכ"ל, את השר לביטחון פנים, את כל מי שצריך לטובת העניין הזה כדי לסייע לראש העיר להביא למצב שתהיה תנופה.

איוב קרא: גם במעלות היה פשע, אבל תראה איך היא היום לתפארת.

איוב קרא: אם אתם באים לטייח, אנחנו יכולים ללכת מכאן ותמשיכו לחיות עם המצב כפי שהוא.

איוב קרא: לא באתי לדבר בכוונת זדון אלא המטרה שלי היא חיובית והיא עם חשיבה חיובית.

איוב קרא: אני רוצה שתהיה אינטגרציה אזרחית חיובית בתוך עכו, שיופסקו המאבקים העדתיים והסקטוריאליים, ואני רוצה לסייע לכם יחד עם החברים כאן.

איוב קרא: אין לי ספק שאם כל הקבוצה שיושבת כאן תתייצב אתכם, אפשר להגיע למצב שיבואו אנשים לגור בעכו ולא יברחו ממנה.

איוב קרא: אם אתה רוצה לטייח, המצב ימשיך להיות כפי שהוא.

אורי אסטליין: כדאי לדעת שבסוף שנת 2000 מדינת ישראל נחשבה כמדינה שצורכת סמים ונמצאה במקום טוב באמצע.

אורי אסטליין: לסבר את האוזן, לתחומי מדינת ישראל בשנת 2000 הוחדרו כחמישים טון מריחואנה, בין ששה לשבעה טון הרואין, לפחות טונה קוקאין וכמה מאות אלפי כדורי אקסטזי.

אורי אסטליין: ברור לגמרי שכאשר יש היצע, יש גם ביקוש.

אורי אסטליין: אנחנו בשנים האחרונות נמצאים בתחום הזה במגמת עלייה כשכל רשויות האכיפה הלגיטימיות עוסקות בניסיון לצמצם את הנגע הזה, ואני אומר לצמצם כי מי שאומר שהוא יכול לחסל אותו לחלוטין, זה לא יהיה.

אורי אסטליין: כדאי לצנן את ההתלהבות של אותם אלה שהעמידו את עכו בראש טבלת הליגה שמובילה בתחום הסמים.

אורי אסטליין: עכו גם היא נמצאת במקום טוב באמצע בטבלה אבל הערים שמובילות את נושא הסחר בסמים במדינת ישראל של סוף שנת 2000 הן עדיין לוד-רמלה, יפו וטייבה.

אורי אסטליין: עכו נמצאת בעשירייה הראשונה, אבל היא בוודאי ובוודאי לא מובילה את נושא הסמים בארץ.

אורי אסטליין: נכון, הזמינות של הסם בעכו היא זמינות שמציירת בבואה כללית בארץ.

אורי אסטליין: לך גם היום בעיר כמו רחובות, תיכנס לשכונות מסוימות, תוכל לרכוש שם בכל מיני קיוסקים או פיצוציות את הסם.

אורי אסטליין: בעכו היום – ואני מבקר בעכו, גם מתוך זה שהייתי מפקד מרחב הצפון בעבר ואני מכיר את המקום וגם מתוך זה שהיה לי הכבוד להיות מפקדו של רוני בתקופה מסוימת ואני גאה בכך – בתנאים הקיימים נעשית עבודה שפרנסי העיר ותושבי עכו יכולים להתגאות על שיש להם תחנת משטרה עובדת בתנאים האלה בצורה כזאת.

אורי אסטליין: הנתונים שנמסרו כאן הם לא נתונים ששלפו אותם מאיזשהו מסוף אלא נתונים שנבנים בצורת נדבך על גבי נדבך.

אורי אסטליין: הייתי לפני כמה חודשים בסיור יחד עם רוני בעיר העתיקה בהשתתפות מנכ"ל הרשות למלחמה בסמים.

אורי אסטליין: קצת הופתעתי ושאלתי את רוני אם לא מסוכן להכניס לשם סמים, כשלזה הוא השיב לי שימים יגידו.

אורי אסטליין: צריך לדעת שיש קושי להחדיר סוכנים למקומות עוינים כאלה אבל מסתבר שבעכו העתיקה עבדו שני סוכנים והם עבדו בצורה מסודרת כי הם לא עבדו מול כל אחד שמכר אלא הם כוונו ליעדים ולסוחרים בתוך העיר העתיקה.

אורי אסטליין: אמר רוני שהוואקום שנוצר כתוצאה מזה שתפסת מישהו מתמלא מהר מאוד.

אורי אסטליין: לצערנו יש לנו בארץ תרבות של שימוש בסחר בסמים.

אורי אסטליין: הסחר בסמים גלגל בשנת 2000 על-פי הערכת המשטרה מעל 12 מיליארד שקלים וזה מה שנקרא פטור ממס הכנסה, פטור מהצהרת הון, פטור ממס ערך מוסף והכספים בלשון המעטה הם כספים לא לבנים אלא הם כספים שחורים.

אורי אסטליין: אני אומר שזה איום אסטרטגי מסוים על מדינת ישראל אבל אצל עברייני הסמים זה סיכוי מול סיכון שהם לוקחים.

אורי אסטליין: לכן אני אומר שזו לא פריבילגיה של המשטרה, של המכס או של המשטרה הצבאית אלא זו בעיה חברתית ממדרגה ראשונה.

אורי אסטליין: אם אנחנו לא נצליח לגייס את כלל האוכלוסייה למאבק החל מהורים, מורים, פרנסי הישוב, אנחנו נמצא את עצמנו בפני פצצת זמן מתקתקת.

אורי אסטליין: לצערי אדם שהוא מתאם הרשות למלחמה בסמים העירונית בעכו היום לא קיים.

אורי אסטליין: המכרז שהוצע היה מכרז מקומי והנתונים שקיבלנו על המועמדים לא בדיוק התאימו לנו.

אורי אסטליין: מתאם הרשות למלחמה בסמים זה אדם שהרשות המקומית מאתרת אותו, שהוא מתאים על-פי התכונות שלו לשתף פעולה עם שני צדי המתרס, מצד אחד עם האוכלוסייה שלא מסכימה עם תרבות הסמים ומצד שני עם אותם אנשים שאחרי טיפול נכון תצליח להביא אותם להיגמל מסמים, אחרי שתבהיר להם בכל מיני צורות שכדאי להם כדי להמשיך לחיות כמו שהם רוצים לעבור את טיפול הגמילה כי אצלנו היום ללכת לטיפול הגמילה עדיין אתה יכול להחליט אם אתה רוצה אותו או לא ואין כפייה.

אורי אסטליין: מתאם עירוני זה אדם שהרשות רואה שהוא מצליח לעשות את כל הפרוייקטים שאנחנו כרשות ארצית למלחמה בסמים מוכנים להשקיע שקל מול שקל.

אורי אסטליין: אני אומר שזה הזמן היום שהרשות המקומית תתגייס יחד עם הרשות למלחמה בסמים, תמצא את המתאם המתאים לעכו וזה יהיה הצעד הקטן הראשון בתחום זה.

מרינה סולודקין: גם העולים מרגישים מתחים בעיר.

מרינה סולודקין: יש לנו נציג בעירייה, זאב נוימן, והוא אומר לנו שיש שיתוף פעולה עם המשטרה כשבימים האחרונים התקבל הסכם לארבע משרות של שוטרים קהילתיים, דבר שאנחנו חושבים שנכון וצודק לעשות זאת.

מרינה סולודקין: אני רוצה להתייחס לסוג התלונות שאנחנו מקבלים.

מרינה סולודקין: התלונות שאנחנו מקבלים מתייחסות לגנים ציבוריים, שם בני נוער מתקיפים קשישים עולים.

מרינה סולודקין: אני מקבלת מכתבים מתושבי לוד, יפו, עכו וקריית שמונה שמדווחים על תופעה כזאת.

מרינה סולודקין: יש פרובוקציות נגד מועדונים של עולים חדשים וזה מופנה כלפי מועדון ורד, מועדון חברות ומועדון בית החברים.

מרינה סולודקין: שוב, זה לא מישהו חיצוני אלא בני נוער שבאים וזורקים אבנים למועדוני העולים.

מרינה סולודקין: אני לא חושבת שזה בסדר ואנחנו צריכים לעשות סדרת פעולות בנושא זה.

מרינה סולודקין: מדווחים לנו על בריונות רחוב שבאה לידי ביטוי ביפו ועכו, שם חוטפים תיקים מנשים שהולכות בעיר.

מרינה סולודקין: בשעות הערב כל הזמן שומעים מוסיקה ואנשים מתלוננים על כך.

מרינה סולודקין: אנשים מדברים על סכנת סמים ומכירתם במרכז העיר.

מרינה סולודקין: אני חושבת שנכון שאנחנו יושבים כאן ודנים בנושא הזה.

מרינה סולודקין: ראינו שבלוד הייתה תוכנית פעולה, ולכן כאן אני חושבת שצריך לעשות בעכו כפי שעשו בלוד כדי שהמצב ישתפר.

אהרן לחיאני: בקדנציה הקודמת הייתי ממלא מקום ראש העיר והייתי יושב-ראש הוועדה למלחמה בסמים בעירייה ולא אחת ישבתי גם בוועדה למאבק בנגע הסמים בכנסת ושמעתי את אותן הצהרות ואת אותן טענות של המשטרה שאין כוח אדם, שאין תקציבים, וכולם מכירים בבעיה כי היא בעיה לאומית.

אהרן לחיאני: הבעיה של עכו היא בעיה של העיר כולה וזו לא בעיה רק של העיר העתיקה עצמה.

אהרן לחיאני: אם אני צריך לראות לפי הליכה לבית-הספר נערות בנות 16 ו17- הולכות לקחת את המנה שלהן בעיר העתיקה ליד המגדלור או פנימה כדי אחר-כך להשתמש בבית-הספר, זו בעיה כוללת של העיר.

אהרן לחיאני: אם אני צריך לשמוע שברחוב האשל, ברחוב בן-גוריון, ברחוב בורלא, ברחוב וולפסון שנמצא בתוך העיר, שם המרכז למכירת סמים והוא בתוך העיר, אז זה לא רק העיר העתיקה אלא כל העיר נגועה במכה הזאת.

אהרן לחיאני: העיר העתיקה, בגלל המצב הפיזי שלה, היא הרבה יותר קלה לפעילות של הסמים.

אהרן לחיאני: מדברים על אלימות בצורה כוללת.

אהרן לחיאני: אני אישית נחשפתי לאלימות.

אהרן לחיאני: שלוש פעמים ניקבו את גלגלי מכוניתי לא בעיר העתיקה אלא בעיר החדשה.

אהרן לחיאני: פעם ליד משרדי העירייה, שם חנינו כולנו כדי לקרוא לאי-אלימות ויצאתי ומצאתי ארבעה צמיגים מנוקבים, פעם ליד הבית שלי ופעם בכלל בשיכון שלוש.

אהרן לחיאני: בכל מקום כזה ובכל מקרה הגשתי תלונה.

אהרן לחיאני: לומר שאני חש טוב מפעולת המשטרה ומטיפולה?

אהרן לחיאני: לא.

אהרן לחיאני: זה היה באוקטובר ועד היום אני לא יודע מה קורה עם התלונות האלה.

אהרן לחיאני: אני חושב שחייב להיות פעם אחת ולתמיד איזשהו גוף שמאגד את כל הגורמים שמטפלים בתוכו תהיה המשטרה בנושא אכיפה והיא חייבת לקבל תקציב והיא חייבת לקבל כוח אדם כי אחרת אי-אפשר לאכוף.

אהרן לחיאני: רשות מקומית לא יכולה לומר שהבעיה היא של המשטרה או של הרשות למלחמה בסמים.

אהרן לחיאני: לא יכול להיות שרשות מקומית מתקצבת בשנת 2000 סכום של 2,400 שקלים לנושא הסמים.

אהרן לחיאני: לכן אני אומר שצריך להיות שיתוף פעולה של תושבים עם גיבוי כספי של העירייה.

אהרן לחיאני: אני חושב שמשטרת ישראל צריכה לגבות את ארגון התושבים גם באישורים וגם בליווי.

אהרן לחיאני: אם לא יתאחדו כל הגורמים, אנחנו נדבר ונשב עוד שלוש-ארבע שנים ונאמר שלעכו עדיין יש בעיה, ואכן בעכו יש בעיה בכל העיר.

אברהם טליאס: בתקופה האחרונה נעשית עבודה יפה ואני רואה שינוי בשטח, אבל אני יכול לומר שאני מרחם על רוני עטיה כי עם חמישה שוטרים הוא צריך להתמודד עם מסה של מאתיים סוחרים ואני לא יודע איך עושים את זה.

אברהם טליאס: שוטר יוצא ותופס מישהו עם מנת סמים, לוקח אותו לתחנה, מדבר אתו, מחזיק אותו, איך אפשר להתמודד עם הבעיה הזאת?

אברהם טליאס: איך אפשר להתמודד עם עיר שיש בה מעל אלף מכורים?

אברהם טליאס: אלף נרקומנים להרואין, לקוקאין, למתדון.

אברהם טליאס: איך אפשר להתמודד עם עיר שיש בה מעל אלפיים צעירים מגיל 15 עד גיל 25 שמשתמשים בגראס, אקסטזי ו-ל.ס.ד.

אברהם טליאס: איך עושים את זה?

אברהם טליאס: מחירי הסמים בקו ירידה מדהים במדינת ישראל.

אברהם טליאס: בשנת 1982 גרם אחד עלה מאתיים דולר, והיום גרם הרואין עולה מאתיים שקלים.

אברהם טליאס: אני השתמשתי במשך 21 וחצי שנים, התחלתי דרך חיים חדשה לפני תשע שנים, אני פעיל חברתי ארבע שנים במסגרת מלחמה בסמים וזה אומר שיקום וגמילה של בוגרים ונוער בסיכון בפרוייקט הפוך על הפוך וזאת הזדמנות להודות למי שיזם פרוייקט כזה בעכו.

אברהם טליאס: אני מדבר עם נוער בגיל 12 ו13- שהריחו כבר דבק מגע, גראס, ל.ס.ד.

אברהם טליאס: ואני אומר לכם שזה דבר חברתי.

אברהם טליאס: אני מדבר עם מנהלי בתי-ספר, אני מדבר עם פוליטיקאים, עם אנשי ציבור, עם ראשי עמותות, עם נבחרים, עמך ישראל, אבל רבותיי, אי-אפשר לטאטא את הבעיה מתחת לשטיח ואני אומר לכם שיש לנו בעיה שהיא בעיה רצחנית.

אברהם טליאס: פשע לומר שהכל תלוי רק במשטרה כי זה לא נכון אלא את הבעיה הזו צריך לתקוף מכל הכיוונים ומכל הזוויות ולעשות זאת כולם ביחד כאשר לא משנה אם אלה יהודים או ערבים, דתיים או חילוניים, עולים חדשים או ותיקים.

אברהם טליאס: העולים החדשים נגועים בסמים, היהודים נגועים בסמים, הערבים נגועים בסמים, כל עכו נגועה בסמים.

אברהם טליאס: היום זה פופולרי והנוער חושב שגראס זה כלום, אבל כל מי שהגיע להרואין התחיל בגראס.

אברהם טליאס: אני הכרתי ילדה בת 16 שתוך חצי שנה הגיעה לעבוד בזנות.

אברהם טליאס: אני חושב שהילדים והילדות שלנו נמצאים בסיכון ואני אומר לכם שפחד לשלוח אותם לרחוב.

אברהם טליאס: דיברנו על הכספומטים, אבל היום הכספומט הוא דבר נייד שעובר ממקום למקום.

אברהם טליאס: אני הייתי סוחר סמים, לא בליגה שלהם אלא הבאתי עשרה גרם כדי להשתמש וכדי למכור כי כך עבדו לפני עשר שנים.

אברהם טליאס: צריך לתקוף את היעד, אבל היום אתה הולך ליעד והוא זז.

אברהם טליאס: החבר'ה האלה היום מתוחכמים ופועלים ברמת פשע גבוהה.

אברהם טליאס: אני מסתכל על עצמי וחושב שלפני 15-10 שנים הייתי בגן ילדים.

אברהם טליאס: יש כסף גדול, מגייסים רוצחים שכירים ואני אומר לכם שיש לנו בעכו בעיה קשה.

אברהם טליאס: צריכים לשבת כולם ביחד ולחשוב איך אנחנו מוצאים פתרונות לעבוד עם הנוער ועם הילדים.

אברהם טליאס: הנוער שלנו בעכו הוא בלי תקווה, נער בן 15-14, המודל שלוש הוא סוחר סמים בגיל 24 שנוסע בוולבו.

אברהם טליאס: לנער הזה אין אפשרות לצאת מהסמטאות והשכונות.

אברהם טליאס: ילדים בגיל 14-13 בשכונת בורלא לדוגמה שותים וודקה כי אין להם מה לעשות.

אברהם טליאס: ההורים מרוויחים בקושי 3,000 שקלים בחודש ואותו נער מסתכל על תושבי הקריות ונהריה ורואה איזה חיים יפים יש להם, גם הוא רוצה לחיות חיים כאלה והדרך הקצרה היא דרך הפשע.

אברהם טליאס: ילד בגיל 13 אומר שהוא רוצה להיות אל קפונה של עכו.

אברהם טליאס: מישהו עשה גמילה במשך שנה וחצי ואני אומר לכם שזה פרוייקט מאוד קשה.

אברהם טליאס: דיברתי עם צעירים שהיו בצבא ביחידות קרביות והתמכרו לסמים כתוצאה מפציעה ועברו גמילה והם נשבעו לי שזה יותר קשה מהאימונים בצה"ל.

אברהם טליאס: אותו בחור חוזר לעכו, רוצה עבודה ואין בה עבודה.

אברהם טליאס: לא מדובר רק במשטרה ובהסברה אלא צריך שלצעירים האלה תעסוקה.

אברהם טליאס: עכו צריכה לקבל דברים רבים ומי שיכול לעשות זאת, זה רק אתם ולא אני.

אברהם טליאס: אנחנו צריכים עזרה.

קריאה: אנחנו צריכים לחשוב יותר טוב איך נילחם בסמים.

קריאה: עם כל הכבוד לשוטרים, ששה שוטרים לא מספיקים לעכו העתיקה, תופסים סוחר שיש לו שתיים-שלוש מנות ועוצרים אותו אבל למחרת הוא משתחרר בבית-המשפט.

קריאה: כאן צריך לחוקק חקיקה חדשה בכנסת בנושא הזה כי הסוחרים חופשיים לגמרי.

קריאה: אותו סוחר נעצר ל24- שעות.

קריאה: עם כל הכבוד לרוני עטיה, הם תפסו אמנם משתמשים אבל רובם הם הנגועים והחולים ולא הסוחרים ואני רוצה לתפוס את הסוחרים ולא את הנגועים.

קריאה: הנרקומן הוא בן-אדם חולה ולא אחד שסוחר בסמים.

קריאה: חוץ מחקיקה בכנסת שזה הדבר הראשון שצריך להיעשות, צריך להקים מועדונים לילדים כדי שתהיה להם פעילות, צריך להיות חינוך בבית-ספר ובכל המקומות, להעמיד פסיכולוגים וכולי.

שמריהו בירן: אני מסכים שאם כל חטאת זה הסמים.

שמריהו בירן: אם זאת אם כל חטאת, הרי ממילא מתבקש שהמאמץ העיקרי ייעשה בכיוון הזה.

שמריהו בירן: היה לנו מפגש עם הרשות למלחמה בסמים, התקיים דיון על מתאם סמים שהוצע, אבל התברר שהוא לא עומד בקריטריונים של הרשות למלחמה בסמים ועתה אנחנו יוצאים למכרז כדי שנוכל לבחור מתאם סמים.

שמריהו בירן: אין לי צל של ספק שהעבודה שצריכה להיעשות היא לא רק באמצעות מתאם סמים והמשטרה אלא היא צריכה להקיף את כל שדרות העם, היא צריכה להיות בפעולות מניעה בבתי-הספר, אבל יחד עם זאת אני רוצה להצביע על הקושי.

שמריהו בירן: עבודה טובה של מניעת סמים בבתי-הספר יכולה להיעשות רק אם האדם הזה הוא באמת אדם שהתמחה בתחום הזה משום שלפעמים זה חרב פיפיות ואתה משיג בדיוק את הדבר ההפוך.

שמריהו בירן: אתה יוצר סקרנות בדבר שקודם היה בגדר של נעלם מהידיעה.

שמריהו בירן: אין לי צל של ספק שבכוחות שקיימים היום הן בידי המשטרה, הן בידי העירייה והן בידי יתר הגופים הם לא מספיקים כדי להתמודד עם התופעה הזאת במלוא היקפה ובעיקר בעובדה שיש לה שורשים מאוד מאוד עמוקים.

מוחמד ברכה: אדוני היושב-ראש, אנחנו נקיים את הדיון הזה, נקבל החלטות שיפורסמו במקום מסוים או לא יפורסמו ואחר-כך נלך הביתה.

מוחמד ברכה: אני חושב שבכל מקרה ההחלטות שיתקבלו, צריך שהוועדה תאמץ מנגנון של מעקב אחרי ביצוען.

מוחמד ברכה: לפני שאני מציע את הצעדים, אני מציע שיושב-ראש הוועדה יכלול בסיכום הקמת מנגנון של המשטרה, של הוועדה ושל העירייה שיעקוב אחרי ביצוע דברים, ואם יהיה צורך בנושא של שדולה לתקצוב או לחקיקה או מה שנחוץ, נעשה זאת אבל שלא תקרה הפרוצדורה שאנשים באים, כואבים את כאבם ואחר-כך הולכים הביתה.

מוחמד ברכה: ההיבט השני הוא שכאשר יש את המצוקה הזו ויש אנשים שמלקטים פירורים מהתעשייה הזו, גם המוטיבציה החברתית להילחם בתופעה הזו היא פחותה יותר.

מוחמד ברכה: צריכה להיות אכיפה וצריך להיות טיפול שורש אבל הנושא השלישי הוא נושא מעורבות הקהילה.

מוחמד ברכה: אנחנו עדים לכך שבקהילה יש אנשים שבכל עימות בין המשטרה לבין כל מי שלא יהיה הם בצד השני ולא בצד של המשטרה ואני חושב שהמשטרה צריכה לעבוד על האמון בינה לבין התושבים.

מוחמד ברכה: כל עוד הקהילה אינה חלק מהקהילה הזו, הסיכוי לפתור את הבעיה הוא קלוש.

מוחמד ברכה: אני מכיר ניסיונות בשפרעם, שם היו כמה שכונות עם תחנות סמים אבל התושבים התארגנו - המשטרה הייתה באה, לוקחת את העבריינים שאחר-כך הם היו חוזרים – וערכו סיורי לילה.

מוחמד ברכה: אני אומר משהו שהוא לא פרלמנטרי ואומר שהתושבים האלה לא השתמשו רק באמצעים פרלמנטרים כנגד העבריינים כי הם ראו שזה מגיע לפתח ביתם, מסכן את ילדיהם, את חייהם ואת עתידם.

מוחמד ברכה: לכן אני חושב שצריך לשבור את מחסום הפחד הזה שקיים.

עבאס זקור: כולנו שהגענו מעכו, יהודים וערבים, אוהבים את העיר וכואב לנו לתאר את העיר כעיר שחורה או עיר של סמים, של עבריינות ושל רצח, אבל זה קיים.

עבאס זקור: הנתונים שראינו, אני חושב שהם לא מדויקים.

עבאס זקור: הנתונים שראינו כאן מתבססים על נתונים שמגיעים למשטרה באמצעות מתלוננים, אבל יותר לא מגיעים למשטרה מאשר אלה שכן מגיעים ומתלוננים.

עבאס זקור: אם הגיע הזמן שפגעו במכונית של ממלא מקום ראש העיר וסגן ראש העיר זה מצב גרוע מאוד.

עבאס זקור: הגענו למצב שאני מהחלון רואה מישהו ששורף לי את המכונית אבל מפחד להגיע למשטרה להתלונן ולומר מי אותו אדם ששרף לי את המכונית.

עבאס זקור: זה המצב אליו הגענו בעכו וזה מצב קשה מאוד.

עבאס זקור: אני לא מאשים את המשטרה כי למשטרה אין את הכוח לעמוד מול הכנופיה הזאת.

עבאס זקור: כל תושב בעכו, אם הוא רוצה עזרה, חלק גדול מהתושבים פונים לאותה כנופיה כדי שתעזור להם ותשמור עליהם ולא פונים למשטרה.

עבאס זקור: היום הגענו למצב שהכנופיה הזו מסתובבת במסעדות ובחנויות, וגובה דמי חסות כאשר היה מישהו בשוק בעיר העתיקה שלא רצה לשלם ושרפו לו את החנות לפני עשרה ימים.

עבאס זקור: היום הם נכנסים לכל מסעדה ולכל מקום בדרישה לתשלום.

עבאס זקור: אני גר בשכונה וביתי נמצא מעל בית קפה, עשרות פעמים התקשרתי בלילה למשטרה וביקשתי שיבואו לעזור לתושבי השכונה כי לא יכולים לישון, אבל המשטרה לא מגיעה.

עבאס זקור: ביום השני, השוטר יורד לבעל בית הקפה ואומר לו שזקור התלונן עליו ובגלל זה רצו לשרוף לי את המכונית, מצאתי את בלון הגז מתחת למכונית שלי, וחתכו לי את הגלגלים שלוש-ארבע פעמים.

עבאס זקור: המשטרה אמרה לבעל בית הקפה שזקור התלונן.

עבאס זקור: אני הגעתי למשטרה, דיברתי אתם ודיברתי גם עם העירייה, עם ראש העיר ועם המנכ"ל, ומסתבר שיש בתי הקפה בעכו שאין להם רשיונות הפעלה ושם פועלות תחנות סמים שהמשטרה פוחדת לסגור אותן.

עבאס זקור: לפני כמה חודשים, ברמדאן האחרון, נכנס לבית הקפה בן-אדם רעול פנים, קרא לשני בעלי בית הקפה וירה עליהם, והתיק נסגר.

עבאס זקור: אפילו בעלי בית הקפה היו עבריינים, אבל יכול להיות שבשעה 8-7 בלילה ייכנסו לשוק אנשים ויירו בהם?

עבאס זקור: אני מבקש שיינתן יותר כוח למשטרה כדי שתושבי עכו ירגישו שהמשטרה חזקה וכדי שאני אוכל להגיע למשטרה להתלונן ללא פחד.

אריק ברמי: אני עשיתי שתי פעולות כאשר אחת מהן הייתה הזמנת השר לביטחון פנים לעכו והוא הבטיח שתוך שבועיים עד שלושה הוא יגיע לשם יחד עם הממ"ז.

אריק ברמי: ההצעה השנייה שלי הייתה שכפי שיש במשרד לאיכות הסביבה סיירת ירוקה, שהמשרד לביטחון פנים יאמץ כדוגמת זאת סיירת שתעסוק רק בתחום של סמים וגוף כזה ימוקם בעכו.

אריק ברמי: התבקשתי על-ידי השר לדבר על הנושא הזה עם ראש-הממשלה ואני אעשה זאת היום או מחר כי זאת אחת הדרכים להתמודד עם העניין.

אריק ברמי: צריך לזכור שיש פה אליה וקוץ.

אריק ברמי: אנחנו דנים במצב באמת לא נעים של סמים ולעומת זאת יש שיפור ניכר בכל מצב הפשיעה האחר שהוא לא סמים בעכו ואת זה אנחנו לא מבליטים.

אריק ברמי: כולנו יודעים שעכו היא במצב לא טוב כבר כמה שנים וזה יכול לקבור את עכו עוד יותר.

אריק ברמי: אם הסיפור הזה יוצא החוצה לרחבי מדינת ישראל, יגרום לעכו לבעיה כפולה.

אריק ברמי: כל אלה שירצו להגיע בגלל ההטבות במס, בגלל רמה א' בתיירות, בגלל עדיפות א' בחינוך ובכל דבר, הם לא יגיעו וזה יגרום לנו לבעיה.

אריק ברמי: מצב החינוך בעכו הוא לא גרוע והוא טוב, אי-אפשר להתעלם מכך שבעכו יש מה לראות ומה לעשות אבל אנחנו עכשיו אומרים אל תבואו לעכו כי עכו היא עיר של סמים, עכו היא עיר של רציחות, עכו היא עיר של פשיעה וטרור.

אריק ברמי: אתם יודעים מה המשמעות שעכו היא עיר פשיעה וטרור?

אריק ברמי: אני נולדתי בעכו, כמו שנולדו אחרים שיושבים כאן, אבל אם אני שומע דבר כזה, אני לא נותן למי שלידי לחשוב לבוא ולגור בעכו.

אריק ברמי: אני אומר, צריך להתמודד בכל הכוח עם הבעיה אבל צריך לעשות את העניין כמה שיותר באופן דיסקרטי.

אריק ברמי: דרך אגב, כל הפעילות צריכה להיות דיסקרטית, גם פעילות משטרתית רגילה לא יכולה לבוא ברעש.

אריק ברמי: צריך לעשות את הפעילות בצורה דיסקרטית, להביא את המודעות לידיעת כל חברי הכנסת, למנות צוות שיכלול את מגישי ההצעה עם עוד צוות מקצועי וללכת ולפתור את הבעיה אחת לאחת יחד עם השר לביטחון פנים.

אריק ברמי: אני מעריך שהשר לביטחון פנים ייתן יד.

אריק ברמי: אני חושב שצריך להביא לעכו גוף משטרתי – אני לא יודע אם משמר הגבול או סיירת ירוקה – מישהו שיעסוק אך ורק בסמים בכפיפות למשטרת ישראל, גוף שלא יעשה שום פעילות שיטור אלא יפעל רק בנושא הסמים.

אריק ברמי: שני אנשים נרצחו ועצם הירצחם צריך להדליק נורה אדומה - ואני מתכוון לכאיד זקור וליוסף חליילה - כי שתי הרציחות האלה לא קשורות לכל הנושא של סחר בסמים.

אריק ברמי: אם מדובר בשליטה בשוק הסמים, זה נושא שאנחנו צריכים למנוע אותו אבל אם נכנסו כאן שני אזרחים חפים מפשע, שאין להם קשר, שהם לא צד, אין להם תיקים פליליים, זה נושא שהמשטרה צריכה להתייחס אליו במלוא הכוח והעוצמה ולעסוק רק בזה כדי שכך אולי נוכל לתפוס את החוליה הזו שיש לה קשר לניסיון השריפה של שייח' זקור, החבלה בגלגלי מכוניתו של אדון לחיאני וכולי.

אריק ברמי: זה קטע שאני הייתי אומר שהוא משלים איזושהי הסלמה בעכו וצריך להתייחס אליו.

ג'מל אדהם: אני רוצה להתייחס לכמה נושאים שהעלה רוני עטיה בקשר למה שקורה בעיר העתיקה ולמה אין שיתוף פעולה.

ג'מל אדהם: קודם כל, אני מברך את עבודת המשטרה שבאמת עושה עבודה קשה וטובה אבל היא לא מספיקה.

ג'מל אדהם: אנחנו העלינו את נושא כוח האדם במשטרה כשביקר אצלנו השר לשעבר שלמה בן-עמי והוא הבטיח לתת לעכו עוד תקנים אבל נתן רק תקן אחד, שוטר קהילתי בעיר העתיקה והטרקטורון אתו מסתובבים, אבל הוא לא יכול להיכנס לסמטאות אלא הוא מסתובב מחוץ לסמטאות.

ג'מל אדהם: הבעיה הרצינית היא בעיר העתיקה, שם יש מחסור בכוח אדם.

ג'מל אדהם: לגבי שיתוף התושבים.

ג'מל אדהם: בקרב האוכלוסייה בעיר העתיקה יש תחושה שנוח לכולם שמוקד הסמים יישאר בעיר העתיקה ולא יעבור לעיר החדשה.

ג'מל אדהם: אני לא יודע אם התחושה נכונה או לא, אבל זו הרגשת התושבים שהמשטרה לא עושה די מאמצים כדי להוציא את מוקד הסמים מהעיר העתיקה.

ג'מל אדהם: כפי שאמר חבר הכנסת מוחמד ברכה, יודעים היכן נמצאות התחנות, אבל אף אחד לא מטפל בנושא.

ג'מל אדהם: המשטרה טוענת שהתושבים לא נותנים לה לצפות על המקום, אבל אם אני לא מרגיש שיש לי ביטחון ואף אחד לא מגן עליי, מה עוד שאני גם פוחד על ילדיי, שאני עוד אתן את ביתי ממנו ייצפו על סוחרי הסמים כשהם כבר אחרי יום ידעו שאני נתתי את הבית שלי למשטרה לתצפית?

ג'מל אדהם: אני אומר שהבעיה שנוצרה בעכו היא לא תוצאה של שנה ושנתיים אלא מדובר בפער החברתי בין המגזר החברתי לבין המגזר היהודי בעיר עכו, דבר שעזר הרבה למצוקה בה אנו נתונים היום.

ג'מל אדהם: המצוקה עכשיו עוברת גם למגזר היהודי.

ג'מל אדהם: כשיש פער בין שני המגזרים, המגזר היהודי לא יישאר רגוע כי בסחר בסמים יש דו-קיום בין יהודים וערבים.

ג'מל אדהם: הקיפוח של המגזר הערבי שנמשך חמישים שנה הביא למצב הזה ולדאבוני גם עכשיו – ואני חבר הנהלה בעיריית עכו – אנחנו אשמים בנושאים מסוימים כי צריך להקציב תקציבים מיוחדים לנושא הזה אבל הבעיה שיש לנו גירעון בתקציב.

ג'מל אדהם: לדעתי צריך לתת תקציבים והממשלה צריכה לטפל בגירעונות שנוצרים בגין המלחמה בסמים.

ג'מל אדהם: היה לנו מתאם סמים אבל הוא לא עשה כלום כי קודם כל הוא לא היה מתאים ולא היו לו הכישורים שדרשה הרשות למלחמה בסמים, ובנוסף לכך לא היה לו תקציב.

ג'מל אדהם: יש לו משרד, יש לו טלפון ופקס, אבל אין לו תקציב.

ג'מל אדהם: יש עוד נושא חשוב שלדעתי המשטרה צריכה לטפל בו.

ג'מל אדהם: רואים צעיר בן 21 שלפני שנה לא היו לו עשרה שקלים ביד ועכשיו בתוך שנה הוא נוהג ברכב מרצדס.

ג'מל אדהם: המשטרה טוענת שהרכב לא רשום על שמו אלא על שם אשתו, אבל מהיכן הביאה אשתו את הכסף?

ג'מל אדהם: היה מקרה שהודיעו על מקרה כזה לפקיד השומה, אבל תוך עשרה ימים אותו סוחר סמים כבר ידע מי הודיע עליו ואיים עליו.

ג'מל אדהם: המשטרה עושה את עבודתה אבל חסר לה כוח אדם.

מוחמד כנעאן: לדעתי לבוא ולומר שהמשטרה עושה או עשתה, אני בא להאשים את המשטרה כי לדעתי המשטרה לא עשתה מספיק בנושא הזה.

מוחמד כנעאן: היא ידעה שיוסף חליילה מאוים ולא נתנה לו שמירה מיוחדת על-מנת לתפוס את הרוצחים שרצחו את כאיד זקור.

מוחמד כנעאן: לדעתי כאן היה מחדל וכשל של המשטרה.

מוחמד כנעאן: הייתי מחמיר ואומר המשטרה אשמה ברציחתו של יוסף וכאיד.

מוחמד כנעאן: לא שהיא רצחה, אבל הייתה יכולה למנוע את רציחתם.

מוחמד כנעאן: השאלה שנשאלת היא למה לא פוענח אף רצח מהרציחות שהיו בעכו.

מוחמד כנעאן: למשטרה אין כוח?

מוחמד כנעאן: אין לה יכולת לפענח את הרציחות האלו?

מוחמד כנעאן: אני פונה ליושב-ראש ועדת הפנים שבסיכום הישיבה היום ובהמשכו יוחלט שנדאג לכך שיהיה תקציב מיוחד שהוא מעבר ליכולת התקציבית של עיריית עכו כי כולם יודעים מה מצב הרשויות המקומיות היום בארץ.

מוחמד כנעאן: העירייה צריכה לקבל תקציב מיוחד לטיפול בבעיית הסמים הקשה מאוד בעיר עכו.

מוחמד כנעאן: הוזכרה כאן לוד ואני חושב שבקטע הזה המצב היום הוא לא פחות גרוע מהמצב בלוד.

מוחמד כנעאן: אדוני היושב-ראש, אני מבקש שבסיכום הישיבה תתייחס לבעיה שהעלה שייח' עבאס זקור אותה שמעתי אישית שמכמה אנשים שפוחדים להתלונן.

מוחמד כנעאן: הם רואים ושומעים, אבל פוחדים להתלונן, כי הם פוחדים שמחר יהרגו אותם.

מוחמד כנעאן: המשטרה עשתה ועושה ואני יודע שעבודת משטרת עכו היא קשה מאוד, אבל אני חושב שהמשרד לביטחון פנים צריך להוסיף תקנים כי תוספת תקנים מיוחדת לנושא הזה תוכל לעזור והיא חשובה מאוד.

מוחמד כנעאן: לישיבה שאנחנו מקיימים היום צריכות להיות תוצאות חיוביות לאיכות החיים בעכו, לרגיעה הנפשית של תושביה, יהודים וערבים כאחד.

מוחמד כנעאן: הטרקטור אכן לא נכנס לסמטאות של עכו אבל אני חושב שאם אכן יוקם הגוף שיורכב מהמשטרה ומהעירייה, הוא יטפל בנושא בצורה סמויה וגלויה ואז נוכל להגיע תוך תקופה לא ארוכה לתוצאות חיוביות.

ישראל בן-עזרא: לי יש אהדה למשטרה שיוצאת מגדרה לעשות דברים, אבל זה יהיה תמים לומר שהדברים הם בסדר והכל נעשה.

ישראל בן-עזרא: לי יש בין היתר חברה לבניין וזכיתי להיות חצי שנה מדי פעם בלילות בעיר העתיקה והייתי המום ממה שראיתי שם.

ישראל בן-עזרא: אני מתגורר בעכו מאז 1949 והייתי המום לגלות מה קורה בשעות הקטנות של הלילה, ושהינו שם עד 5:00 לפנות בוקר.

ישראל בן-עזרא: בעיר העתיקה יש חומות אבל אין חיץ והבנות שבאות לשם הן יהודיות שאנחנו מכירים אותן ובתי-הספר שמוכים בסמים נמצאים מחוץ לחומות.

ישראל בן-עזרא: בניו-יורק תמיד אמרו שעושים ועושים ואכן עשו עד שבא ראש עיר משוגע והחליט שהוא עושה ניקיון ורק אז המצב השתנה.

ישראל בן-עזרא: אם מתייחסים לארצות-הברית, כדאי לקחת דוגמה נוספת בעניינו של אל קפונה.

ישראל בן-עזרא: המשטרה לא הצליחה לתפוס אותו בעניינים השוטפים הרגילים של הוכחות ומשפטים אבל מס הכנסה תפס אותו.

ישראל בן-עזרא: היום מסתובבים בחורים בני 24 עם מכונית שעולה מאות אלפי שקלים ואנחנו רואים אותם ומכירים אותם.

ישראל בן-עזרא: כבר שאל אותי חבר מועצה ערבי צעיר איך יהיה לו חשק לעבוד בשביל 150 שקלים ליום.

ישראל בן-עזרא: אנחנו רואים שמצד שני עומד ידידנו רוני עטיה עם מעט אנשים, עם חוקים תמימים שלא מתאימים למצב הקיים וראש העיר יושב כאן עם ששה עובדים סוציאלים, כך שגם אם הוא יקבל תקציב למתאם, מה יעשה המתאם?

ישראל בן-עזרא: המצב הוא מגוחך והוא תמים.

ישראל בן-עזרא: אנחנו צריכים לצאת מכאן בהחלטה שהדבר הזה לא נוגע לרשות המקומית כי זה גוף קטן בלי תקציב אלא לגופים הממשלתיים עם תקציבים ממשלתיים בשיתוף פעולה עם הרשות המקומית.

ישראל בן-עזרא: יש כוונות להכניס משקיעים.

ישראל בן-עזרא: אני עצמי ניסיתי להביא משקיעים מהארץ ומחו"ל אבל הם אמרו שחבל על הזמן ובעכו הם לא ישקיעו.

ישראל בן-עזרא: אמרתי לראש העיר שמשקיעים לא יכניסו כסף בעיר העתיקה וגם לא ייבנו בית מלון כי לאן יצאו התיירים מבית המלון, לרחובות המזוהמים שאנחנו מכירים?

ישראל בן-עזרא: עד שלא יהיה ניקיון, לא תהיה השקעה ולא תהיה תיירות פנים.

דוד אזולאי: כל מי שרוצה אני יכול לתת לו לדבר, אבל צריך לשקול זה מול זה.

הרצל ברכה: שמעתי כאן את חברי הכנסת, שמעתי את כולם דנים ודשים אבל לא דיברתם בדבר החשוב ביותר שזה עניין הענישה.

הרצל ברכה: בתי-המשפט רחמנים בני רחמנים.

הרצל ברכה: לגבי הפחד שדובר בו כאן.

הרצל ברכה: צריך לחוקק חוק שמספיקה מסירת עדות בכתב של אותו מתלונן והוא לא יהיה חייב לעמוד בבית-המשפט ולהעיד.

הרצל ברכה: כמו שאמר אדון ברכה, אני חושב שכדי לפתור את הבעיה של עכו צריך לקחת אותה כפרוייקט לאומי, להקים ועדת שרים עם נציגות נכבדת מהעיר עכו, לשמוע את הסוגיות והבעיות שהן כלליות ונוגעות בחינוך, סמים, דמי חסות, פיתוח, הגירה שלילית על כל המשתמע מכך.

הרצל ברכה: כמו שהקמת את ועדת השרים שדנה בהנחה של 15 אחוז מס הכנסה, אני מאמין שרק ועדת שרים תוכל לפתור את הבעיות של עכו.

רוני עטיה: אני אומר את הדברים ומצהיר שבשלוש השנים האחרונות בעכו רבתי יש ירידה גדולה מאוד בפשיעה.

רוני עטיה: יש הרבה פחות מקרי שוד, יש הרבה פחות מקרי שוד מזוין, היו שני מקרי רצח ושני מקרי רצח זה שני מקרים קצת יותר מדיי אבל מישהו יודע שבחיפה למשל בינואר-פברואר היו 11 מקרי רצח?

רוני עטיה: אני לא רוצה להשוות אותי לא לחיפה ולא לשום מקום אחר אבל אני אומר שעכו בנפח הפשיעה שלה היא תחנה בינונית ומטה בארץ ואלה דברים שניתן לבדוק אותם.

רוני עטיה: יש תופעת סמים בעכו ואני לא מנסה למרוח את זה והתופעה היא לא תופעה קלה.

רוני עטיה: לא אני המצאתי אותה בקדנציה שלי, לא המציא אותה זה שהיה לפני בקדנציה אלא זו תופעה שמשתרשת אולי עשור ואפילו אולי יותר מכך.

רוני עטיה: אני רוצה לתת לכם דוגמה.

רוני עטיה: אתמול הבאתי סוחר סמים מעכו העתיקה לבית-המשפט, סוחר סמים שלתחנה שלי לקח זמן לאסוף ראיות כנגדו על סחר בסמים.

רוני עטיה: הוא בא בפני השופט ובית-המשפט שחרר אותו.

רוני עטיה: אני מכבד את בית-המשפט ואני חלילה לא רוצה להעביר ביקורת על בית-המשפט שפועל משיקולים שלו.

רוני עטיה: הסוחר הזה חוזר לעכו העתיקה ואני אצטרך שוב לעבוד לגביו.

רוני עטיה: תיקי שימוש הם תיקים שאם הם יגיעו לבית-המשפט, הם יכולים להגיע בעוד שנה או בעוד שנתיים ואני לא יודע איזה קנס האיש יקבל אבל הוא לא יפסיק להיות נרקומן, אבל איפה הטיפול האחר?

רוני עטיה: למעגל הזה מצטרפים חדשים ואלה שאנחנו תופסים אותם חוזרים חזרה, גם סוחרי הסמים, גם המשתמשים בסמים, גם אלה שעושים את הצרות האלה בתוך עכו העתיקה.

רוני עטיה: אומר שייח' עבאס זקור שאין מתלוננים אבל בסמים אתה לא צריך מתלוננים כי בסמים אין מתלוננים אלא אלה עבירות חשיפה.

רוני עטיה: זה מה שהמשטרה תופסת, זה מה שיש.

רוני עטיה: מי שקונה נהנה, מי שמוכר נהנה ואין פה מתלוננים.

רוני עטיה: הצגתי נתון של עשייה.

רוני עטיה: אם אנחנו תופסים הכי הרבה סמים בארץ אחרי תחנת לוד, זה לא אומר שהמשטרה נמצאת בחיבוק ידיים אלא היא עובדת.

רוני עטיה: אני רק אומר שזה הפך להיות תרבות של סמים.

רוני עטיה: אני הרי מכניס את האבא לכלא, אז אשתו פותחת את התחנה, אני מכניס את אשתו, אז הילד פותח את התחנה, אז איפה הרשויות?

רוני עטיה: איפה הגמילה?

רוני עטיה: אני יכול להמשיך ולעבוד בתוך המעגל הזה אין סוף.

רוני עטיה: לכן אני אומר שבתחום הזה אם יהיו עוד שוטרים, יעבדו עוד שוטרים.

רוני עטיה: גם אני מסכים שששה שוטרים בעכו העתיקה לא מספיק.

רוני עטיה: אם היו לי עשרים שוטרים, גם בשעה 4:00 לפנות בוקר היו רואים את השוטרים שם.

רוני עטיה: לגבי חבר הכנסת כנען ששאל לגבי הרציחות האחרונות.

רוני עטיה: אני אומר בפירוש שמכניסים לנו לעכו רציחות שלא היו בעכו.

רוני עטיה: איסמעיל זקור לא נרצח בעכו.

רוני עטיה: בשנה האחרונה מאז הוא יצא מהכלא, הוא לא גר בעכו וגם נדי מנטקלי לא גר בעכו אלא הם פעלו באום אל פאחם, הם פעלו בפרדס אבו סייד, הם פעלו ביפו, הם פעלו במקומות נוספים והם נרצחו על רקע של סמים.

רוני עטיה: התיקים לא מטופלים בגליל ולא מטופלים בעכו אלא התיקים הם תיקים של עמקים ושרון.

רוני עטיה: עם כאב אני לא יכול להתמודד אבל אני אומר לך שאנחנו עושים המון גם לגבי הרצח של הבן.

רוני עטיה: לא כרגע המקום להציג מה אנחנו עושים ואני לא יכול להציג כאן ראיות.

רוני עטיה: כשאני ארצה לעצור את החשודים, אני אעצור אותם אחרי שהראיות יבשילו.

דוד אזולאי: אני רוצה להודות לחבר הכנסת דהאמשה שישב כאן מתחילת הדיון ועד סופו ולשאר חברי הכנסת שהשתתפו כאן.

דוד אזולאי: אני מבטיחכם נאמנה שהדברים יבואו לידי ביטוי גם בסיכום הדיון שלנו כי לא נסתפק בדיון אחד.

דוד אזולאי: אם מנעתי מחברים את רשות הדיבור, אני מתנצל על כך.

דוד אזולאי: אם היו נושאים שעלו כאן ולא אפשרתי להמשיך ולהתייחס אליהם בהרחבה, זה מסיבה אחת פשוטה.

דוד אזולאי: יושב כאן נציג המשטרה ויושב כאן נציג הרשות למלחמה בסמים.

דוד אזולאי: בנושא תעסוקה ובנושא תקציב נוכל לקיים דיונים נוספים עם המשרדים הנוגעים בדבר, וגם אתכם נזמין לדיון הזה.

דוד אזולאי: תאמינו לי שלא נעשה הנחות גם לממשלה שאנחנו חברים בה בקואליציה.

דוד אזולאי: ברשותכם, אני רוצה לסכם את הדיון.

דוד אזולאי: 1.

דוד אזולאי: הוועדה רשמה לפניה את דברי פרנסי העיר בכל הקשור למצב הפשיעה והמלחמה והשימוש בסמים בעכו.

דוד אזולאי: 2.

דוד אזולאי: הוועדה פונה למשטרה לפעול ביתר שאת למען ביטחונם האישי של תושבי העיר.

דוד אזולאי: 3.

דוד אזולאי: הוועדה מחזקת את ידי משטרת עכו, בראשה את מפקד התחנה סנ"צ רוני עטיה, על פעילותה המבורכת למען הורדת הפשיעה והמלחמה בסמים בעכו.

דוד אזולאי: מדוח מפקד משטרת עכו התקבלו הנתונים על ירידה כללית ברמת הפשיעה אך יש צורך ביותר אכיפה יסודית של המשטרה.

דוד אזולאי: 4.

דוד אזולאי: הוועדה פונה לשר לביטחון פנים להקצות יותר כוח אדם למלחמה בסמים בעכו.

דוד אזולאי: 5.

דוד אזולאי: הוועדה פונה לעירייה לאייש את תפקיד מתאם עירוני למלחמה בסמים על-מנת לסייע במיגור תופעת השימוש והסחר בסמים בעכו.

דוד אזולאי: 6.

דוד אזולאי: הוועדה פונה לשר לביטחון פנים להגדיר את תחנת עכו כתחנת פרטו (הגדרה משטרתית על-מנת להוסיף יותר תקנים לתחנה).

דוד אזולאי: 7.

דוד אזולאי: הוועדה פונה לשר לביטחון פנים לפתוח תחנה נוספת לשיטור קהילתי בנוסף לתחנה הקיימת.

דוד אזולאי: 8.

דוד אזולאי: הוועדה תמשיך ותעקוב אחר יישום החלטות הוועדה ותקיים דיון במכלול הנושאים הקשורים לעכו בהשתתפות כל משרדי הממשלה הנוגעים בדבר.

דוד אזולאי: 9.

דוד אזולאי: הוועדה דורשת מעיריית עכו ומהמשטרה לפעול כנגד בעלי עסקים הפועלים ללא רשיון המשמשים כתחנות סמים.

דוד אזולאי: 10.

דוד אזולאי: הוועדה תפנה לשר העבודה והרווחה להגדיל תקנים למען המלחמה בסמים בעכו.

דוד אזולאי: רבותיי, אני מודה לכולם ומאחל לכם חג פסח כשר ושמח.